
AUCTORE  THOMA  GOUTHWAITE. 


HISTORIA  MORBI. 

Multi  fuerunt,  tum  antiquis  tum  nostris 
temporibus  medici,  qui  ad  jecur  ipsum  mala- 
que quibus  objectum  est,  animi  attentionem 
summam  contulerunt ; nec  quia  recenti  orum 
experientia  et  studio  altius  investigatum  est, 
eorum  praecepta  spernenda  sunt,  qui  primi, 
quatenus  facultas  fuit,  quanti  valeat  hoc  viscus 
in  compage  humana,  quos  secernat  succos,  et 
qualis  sit  ejus  structura  et  functiones,  docue- 
runt. 

Uno  ore  et  Galenus  et  Hippocrates,  mul- 
tos, ex  morbis  quibus  corpus  humanum  subjici- 

tur,  aut  abundante,  aut  deficiente  bile,  aut  etiam 
ipsius  jecoris  affectibus,  oriri  consentiunt ; ne- 
que in  hoc  ab  antiqui  temporis  doctis  recen- 
tiores  discrepant  medici,  quippe  qui,  si  modo 
aegra  sit  haec  systematis  pars,  quae  caeteris 
tam  dissimilis,  et  in  functionibus  et  in  sangui- 
nis circuitu  quam  iis  arcte  conjuncta  existi t, 
plurimas  in  corpus  infirmitates  irrepere,  nec 
obscuro  demonstrent. 

Neque  hoc  maxime  mirandum  videbitur,  si 
vel,  functiones  hujus  visceris  in  bile  secernen- 
da momentosas,  quae  concoctioni  cibi  ad  jactu- 
ram et  dispendium  corporis  quotidianum  re- 
parandum necessarii  inservit,  vel  sedem  jecino- 
ris,  quod  ad  plurima  magnique  momenti  vis- 
cera cum  illo  conjuncta  attinet,  respiciamus. 

Quinetiam,  consensus  jecur  inter  et  viscera 
circumjacentia  tantus  est,  ut,  siquando  quodvis 
eorum  morbo  corripitur,  caetera  quoque  affec- 
tus istius  pliis  minus  participes  fiant.  ' His, 
igitur,  rite  perpensis,  facile  constabit,  nullum 
hepatis  morbum  accidere  posse,  quin  aeger 

valde  periclitetur ; et,  nisi  tales  laesiones  re- 
mediis idoneis  superentur,  quod  (dicere  piget) 
raro  occurrit,  exitum  lethalem  procul  dubio 
esse  accessurum. 

Ex  morbis  vero  diversis,  qui  hoc  viscus  in- 
vadere solent,  Hepatitidem,  de  qua  in  hac  Dis- 
sertatione agatur,  selegi,  quippe  quae,  etsi  sub 
nostro  coelo  non  saepissime  sese  ostendit,  ni- 
hilominus, quum  profecto  accidit,  morbus  sit 
valde  periculosus  ; qui  porro,  ut  ad  sanitatem 
redeatur,  peritiam  et  attentionem  medici  sum- 
mam postulat. 

Hic  morbus  plerumque  in  duas  specias  acu- 
tam, scilicet,  et  chronicam,  divisus  est ; acuta 
notas  insignes  inflammationis  verae  ostendit ; 
chronica  symptomata  manifestat  vehementiae, 
quod  ad  naturam  inflammatoriam  attinet,  mi- 
noris, eam  que  praeterea  jecur  ampliatam  et 
induratum,  dolorque  obtusus,  comitantur. 

Harum  speciem  acutam  praecipue  animad- 
vertam, quae  his  verbis  a celeberrimo  Cuixeko 

definitur : Pyrexia  ; hypochondrii  dextri 

tensio  et  dolor,  saepe  pungens,  pleuritici  in- 
star,  saepius  obtusus  ; dolor  ad  claviculam 
‘‘  et  summum  humeri  dextri  ; decubitus  in  la- 
tus  sinistrum  difficilis  ; dyspnoea  ; tussis 
sicca  ; vomitus,  singultus.” 

Sedes  hujus  morbi  plerumque  in  peritonaeo 
jecur  obtegente  reperitur ; signa  saepissime 
bene  notata  sunt ; et,  quoniam  vehementia 
sunt,  et  in  regionibus  calidis  frequenter,  etiam- 
que  in  frigidis  interdum  observantur,  animi 
attentionem  optimo  jure  sibi  vindicant. 

DE  INDICIIS. 

PiiiMA  signa,  quae  Hepatitidis  accessum 
indicant,  saepe  iis  simillima  sunt,  quae  alios 
morbos  febrem  habentes  praegrediuntur,  om- 
nia, scilicet,  Pyrexiae  indicia  solita.  Plerum- 
que a languore,  lassitudine,  rigoribus,  seu  fri- 
gore et  calore  invicem  alternantibus,  calore 
aucto  subsequente,  incipit.  Pulsus  validus. 

durus,  et  frequens  est,  saepe  a 90  ad  120  ictus 
in  horae  minuto  varians,  haec  autem  sympto- 
mata plus  minus  vehementia  per  morbi  decur- 
sum conspiciuntur.  Quoniam,  vero,  haec  cunc- 
tis inflammationibus  communia  sunt,  primo 
dubium  est  quidnam  viscus  prae  caeteris  afli- 
ciatur;  minime  autem  diu  hoc  in  medio  pen- 
det ; cito,  enim,  post  haec  generalia  indicia, 
topica  se  in  apertum  produnt.  Aegrotus  nau- 
sea et  interdum  vomitu  laborat ; praeterea  do- 
lore torquetur  in  hypochondrio  dextro,  ali- 
quando adeo  acuto  ut  pleuriticum  referat, 
porro  pressura  multiim  aucto  ; respiratio  mo- 
lesta et  difiicilis  comitatur.  In  aliis  exemplis 
dolor  magis  obtusus  est,  cum  sensu  plenitudi- 
nis et  tensionis  in  regione  hepatica.  Haec  dis- 
crimina gradus  et  vehementiae  doloris,  e super- 
ficie affecta  pendent,  ut  postea  plenius  osten- 
dere conabor.  Summum  humeri  dextri  et  cla- 
vicula dolore  acuto  plectuntur,  qui  non  usque 
perstat,  sed  nonnunquam  sese  intermittit,  et 
per  intervalla  certa  redit,  itemque  a consensu 
nexuque  arcto  nervum  phrenicum  inter,  et 
plexum  axillarem  intercedente  oriri  putatur. 

Sensus  quoque  tensionis,  ponderis,  et  plenitu- 
dinis, in  hypochondrio  dextro  adest ; aeger,  ni- 
si  magno  cum  dolore  et  difficultate,  in  latus 
sinistrum  decumbere  nequit.  Alvus  plerum- 
que astricta  est,  faecesque  albae,  durae,  et  non 
foetidae  ; quod  bilem  in  duodenum  copia  ni- 
mis parva  trajici  demonstrat.  Aeger  singultu 
frequente  et  molesto  angitur,  tussique  sicca, 
quae  interdum  circa  finem  madida  et  purulen- 
ta evadit.  Urina  colore  alto,  parca,  et  quasi 
bile  tincta,  redditur.  Lingua  foeda  est,  et 
crusta  albida  obtegitur.  Cutis  arida,  calida. 
Sitis  magna  cum  cibi  appetitus  defectu,  gus- 
tuque oris  saepe  insuavi  et  amaro.  Oculi  ni- 
torem suum  amittunt,  et,  pariter  ac  cutis,  fla- 
vescunt, praesertim  cum  calculi  in  jecoris  pa- 
renchymate inflammationem  efficiunt.  Haec 
autem  signa  omnia  pro  parte  Hepatis  affecta 
variant.  Si  malum  in  superficie  convexa  se- 
dem habet,  dolor  multo  acutior  est,  et  ad  sum- 
mum humeri  dextri  nonnunquam  etiam  sinis- 
tri tendit.  Kespiratio  difficillima  et  dolens ; 
pulsus  celerior ; singultus  molestior  et  con- 
stans ; tussis  sicca. 

Quum  substantia  sive  parenchyma  jecinoris 
malo  sedem  praebet,  quod  in  Hepatitide  chro- 
nica accidit,  dolor  magis  obtusus  sentitur,  et 
pressura  vel  cibo  in  ventriculum  ingesto,  vel 
decubitu  in  latus  sinistrum  augetur.  Sensus 
ponderis  et  plenitudinis  in  regione  epigastrica, 
et  hypochondrio  dextro,  magna  anxietate  mul- 
tisque dyspepsiae  signis  comitantibus,  major 

l adest ; pulsusqiie  frequens  et  debilis  existit. 

i’ 

Si  superficies  concava  morbo  corripitur, 
functiones  animales  praecipue  turbantur ; 
symptomata  usitatissima  sunt  nausea  et  vomi- 
tus, aliaque  dyspepsiae  indicia.  Alvus  fere  as- 
tricta ; faeces  albidae  sunt ; et  interdum  diar- 
rhoea biliosa  aegrum  vexat,  dum  functiones 
vitales  parum  impediuntur. 

Saepe  difficile  est  Hepatitidem  Chronicam 
adesse  pro  explorato  habere  ; attamen  quibus- 
i dam  notis  sedulo  et  accurate  perspectis,  hanc 
adesse  saltem  suspicari  medicus  potest.  In 
Hepatitide  vetusta  parenchyma  jecoris  affici- 
tur pyrexia  levior  est ; dolor  in  epigastrio, 

hypochondrio,  et  humero  dextro  obtusior ; et 
postremo,  nisi  pressura  admota,  vix  omnino 
percipi  queat.  Torpor  humeri  cum  sensu  pon- 
deris, dolor  hypochondrii  pressura,  vel  post  ci- 
bum, vel  decubitu  in  latus  sinistrum,  augetur. 
Sensus  est  ponderis  et  plenitudinis  cum  mag- 
na anxietate.  Debilitas  generalis  cum  pleris- 
que  dyspepsiae  indiciis  comitatur.  Alvus  ad- 
stricta  est;  faeces  albidae;  urina  alti  coloris  se- 
dimentum rubrum  deponens  ; facies  lurida  ; 
lingua  alba  ; pulsus  creber  et  debilis ; respira- 
tio difficilis ; praeterea  aegrotus  saepe  valde 
iracundus  et  morosus  observatur.  Si,  rebus 
sic  se  habentibus,  aeger  causis  Hepatitidis  ex- 
citantibus objectus  fuerit,  natura  morbi  illius 
quadam  ex  parte  cert^  pro  comperto  haberi  po- 
test. 


DE  FINIBUS  HEPATITIDIS  ACUTAE. 

Inflammatio  jecoris  Acuta,  pariter  ac  cae- 
terae  generis  istius,  vel  in  resolutionem,  vel  in 

suppurationem  vel  adhaesionem ; raro  in  gan- 

graenam,  saepe  tamen  in  speciem  morbi  ejus- 
dem vetustam  desinere  queat. 

Ex  his  finibus,  resolutio  profecto  optatissi- 
mus existit ; ea  enim  inducta,  sequelas  suppu- 
rationis verisimiliter  periculosas  futuras  evita- 
mus. 

Kesolutio  modis  diversis  accidere  potest ; vi 
scilicet  naturae  medicatrice,  veluti  epistaxi, 
vel  ex  intestinis  sanguinis  profluvio ; sudore 
copioso  ; vel  diarrhoea  biliosa ; beneficium  quo- 
que haud  parvum  ex  creatione  e pulmonibus 
aucta,  vel  urinae  turbidae  profluvio  acceptum 
est.  Nulla  autem  excretio  utilior  est,  vel  sae- 
pius occurrit,  quam  materiae  biliosae  vel  per 
os  vel  per  anum  ejectio;  sic  enim  vasa  hepatis 
sanguifera  multum  deplentur,  ideoque  vehe- 
mentia inflammationis  haud  parum  minuitur. 

Si  symptomata  per  dies  aliquot,  vehemen- 
tia non  levata,  etsi  naturae  conamina  et  reme- 
dia idonea  adversentur,  perstant,  morbus  fere 

in  suppurationem,  at  raro  ante  diem  sextum 
vel  septimum  desinit. 

Signa,  quae  suppurationem  adesse  monstrant, 
talia  sunt ; dolor  minutus,  obtusus,  et  remit- 
tens ; sensus  ponderis ; anxietas  magna  ; facies 
rubefacta;  sudores  nocturni;  rigores  cum  mag- 
no calore  alternantes;  pulsus  mollior  et  tardior. 
Febris  hectica,  pure  absorpto,  supervenit  ; 
magna  est  debilitas,  maciesque  ; interdum 
quoque  tumor  fluctuans  tactu  percipitur. 

Pus  in  his  abscessibus  formatum  modis  di- 
versis, pro  parte  jecin  oris  occupata,  adhaesio- 
nibusque quae  jecur  inter  et  viscera  circumja- 
centia intercedunt,  eliminari  queat. 

Si  hepar  diaphragmati  adhaereat,  et  hic 
musculus  erodatur,  pus  fere  in  cavum  tlioracis 
effunditur ; et  si  praeterea  pulmo  diaphrag- 
mati annectatur,  pus  in  cellulas  aeris  pulmo- 
num transire,  et  exinde  tussi  expectorari  po- 
test. 

Quum  jecur  ventriculo,  vesiculae  fellis,  duo- 
deno, vel  colo  adhaeret,  vel  per  vomitum  vel 
per  alvi  dejectionem  pus  ejici  potest. 

Per  adhaesionem  hujus  visceris  cum  muscu- 
l lis  qui  inter  costas  jacent  foras  etiam  effundi ; 

Ipus  denique  in  cavum  abdominis,  vel  in  ve- 
^ nam  cavam,  transmitti  potest. 

I Effusio  aut  in  cavum  thoracis,  aut  in  abdo- 
men, aut  in  venam  cavam,  semper  aegro  leth» 
um  affert;  vel  hectica  febre  lethali,  vel  sangui- 
nis profluvio  mortifero  inducto. 

I Pus  a jecinore  in  hoc  malo  effusum  a pure 
sano  discrepat,  quatenus  acre,  flavum  et  bile 
commistum  est. 

i 

‘ Gangraena  Hepatitidis  Acutae  finis  est  val- 
I de  rara,  siquando,  vero,  accidit,  signis  solitis 
j gangraenae  indicatur,  dolore  scilicet,  et  inflam- 
i matione  subito  cessantibus  ; pulsu  celeri,  de- 
bili et  deficiente  ; facie  livida  et  cadaverosa  ; 

singultu  continuo;  partibusque  corporis  ex- 
tremis frigescentibus. 

In  Chronicam  Hepatitidem  saepe  desinit 
acuta,  et  hic  finis  signis  supradictis  cognosca- 
tur. 

Fines  hujus  mali  speciei  vetustae  frequen- 
tissimi  sunt,  ulceratio,  induratio,  vel  scirrhus ; 
postremus,  autem,  raro  nisi  in  regionibus  cali- 
dis, ubi  aeger  liquoribus  meracioribus  nimis 
deditus  est,  occurrit. 


QUAE  APPARENT  SECTO  CADAVERE. 

Cadavere  aperto,  plerumque  adhaesionem 
cum  partibus  vicinis  formatam,  densationem 
praeter  naturam  peritonaei  jecur  obtegentis, 
ejusque  vasorum  ruborem,  conspicimus.  In 
exemplis  nonnullis,  hepar  totum , vel  partem 
ejus  induratam  invenimus,  quod  nomiunquam 
multum  ampliatur,  aliquando  tamen  mirum 
in  modum  minuitur.  Tubercula  et  hydatides, 

itemque  abscessus  magni  aliquot  libras  humo- 
ris continentes  saepe  reperti  sunt. 

Non  ita  diu  abhinc,  mihi  copia  fuit,  dissec- 
tionem hominis  videndi,  qui  jecinoris  abscessi- 
bus perierat,  ubi  talia  conspicienda  occurre- 
runt. Adhaesiones  validissimae  jecur  inter  et 
diaphragma,  itemque  circiter  viginti  abscessus 
a se  invicem  distincti  in  substantia  hepatis, 
quorum  maximus  duo  fere  pollices  in  longitu- 
dinem, unum  in  latitudinem,  caeteri  unum  fere 
pollicem  in  diametrum  erant,  apparuerunt.  In 
lobo  quoque  dextro  copia  haud  parva  sangui- 
nis effusi  cum  pure  commisti,  adhaesionesque 
validae  inter  utrasque  pleuras  lateris  sinistri 
observatae  sunt ; reliqua  viscera  in  statu  sano 
esse  videbantur.  Morbus  hujus  a plaga  in 
regionem  hepaticam  vehemente  in  tumultu  ali- 
quamdiu ante  mortem  illata  ortus  fuisse  pu- 
tatur. 

Praeter  haec  symptomata  morbosa  jecoris, 
hoc  ipsum  in  statu  scirrhoso  inventum  est,  et 

adeo  mole  adauctum,  ut  fere  librarum  octode- 
cim pondus  praebuerit 

In  India  Orientali  et  Occidentali  saepe,  in 
Europa  rarius,  hepatis  induratio,  et  magnitu- 
dinis diminutio  observatae  sunt.  Hoc  fortasse 
ex  his  pendet,  quod  Hepatitis  Indiae  saepe 
congestionem  inflammatoriam  et  obstructio- 
nem potius  participat,  ideoque  ad  formam  ve- 
tustam sibi  sumendam  proclivior  est ; contra 
vero  in  Europa,  inflammatio  ardentior  est,  igi- 
turque,  nisi  cito  sistatur,  ad  suppurationem 
facilius  percurrit. 

Concretiones  biliares  in  parenchymate  et 
vesicula  fellis  nonnunquam  observantur. 


DE  KATIONE  SIGNORUM. 

Dolor  et  tensio  Hypochondrii  dextrL — Quo- 
niam lobus  jecinoris  dexter  multo  major  est, 
et,  quam  sinister  vasis  sanguiferis  nervisque 


* Dr  Gregory. 

instructior ; facile  rationem  doloris  et  tensionis 
in  ea  regione  saevioris  reddere  possumus. 

Dolor  ad  claviculam  et  summum  humeri  dex- 
tri.— A nexu  arcto  qui  viscus  inflammatum 
inter  et  diaphragma  intercedit,  inflammatio 
cito  ad  superficiem  peritonaealem  diaphragma- 
tis serpit,  nervumque  phrenicum  vehementer 
irritat,  qui  consensum  arctissimum  cum  plexu 
axillari  habet,  et  huic  consensui  signum  supra- 
dictum  referendum  est. 

Decubitus  in  latus  sinist7'Um  difficilis.-— 
indicium  a ligamentis  jecinoris  suspensoriis 
inflammatis  et  tensis  oriri  potest ; corporis  enim 
tali  situ,  pondus  hepatis,  hoc  ad  id  latus  natu- 
raliter detrahet. 

Respiratio  difficilis. — Magna  diaphragmatis 
irritatio,  acuta  ejus  tunicae  peritonaealis  inflam- 
matione orta,  illius  actionem  liberam  impedit, 
doloremque  auget ; quinetiam  ampliatio  jeco- 
ris morbosa,  quae  saepe  in  hoc  morbo  accidit, 
liberum  diaphragmatis  descensum  prohibere 
potest. 

Vomitus. — Hoc  symptoma  a consensu  inter 
nervos  jecinoris  et  ventriculi  fortasse  pendet. 
Ab  Hepate  quoque  ampliato  et  pylorum 
adeo  comprimente,  ut  cibus  nimis  diu  in  ven- 
triculo retineatur,  vomitu  ita  excitato,  oriri 
queat. 


DIAGNOSIS. 

Hepatitis  Acuta  cum  Pneumonia,  Enteri- 
tide, Gastritide,  Pheiimatismo  musculorum 
Hepati  vicinorum,  et  Ictero  calculoso,  confundi 
potest ; sin  symptomata  cuivis  illorum  morbo- 
rum propria  accurate  animadvertimus,  proxi- 
mum est,  ut  discrimen  facile  percipiamus  in- 
ter Hepatis  inflammationem  et  mala  supra 
memorata. 

Pneumonia. — Signis  sequentibus  Hepatiti- 
dem  a Pneumonia  distinguimus.  In  illa  dolor 
in  hypochondrio  dextro  situs  est,  et  pressu 
multum  augetur,  et  ad  claviculam  humerum- 
que dextrum  tendit.  In  hac  dolor  circa  sex- 

tam  vel  septimam  costam  praecipue  situs,  et 
! inspiratione,  sed  non  pressu,  augetur.  In  illa 
j decubitus  in  latus  sanum  difficilis  ; respiratio 
f haud  aeque  ac  in  Pneumonia  dolet ; tussis  sicca 
! adest ; vomitus  et  diarrhoea  biliosa  ; singultus 
j aegre  ducitur.  In  hac  autem  decubitus  in  latus 
dolens  difficilis,  respiratio  molestissima,  et  saepe 
non  nisi  corpore  erecto  exercenda  ; tussis  ple- 
rumque humida  saepe  cruenta ; nulla  etiam 
i diarrhoea  vel  vomitus  biliosus  adest. 

Enteritis  et  Gastritis, — -Signa  his  morbis  pro- 
I pria,  et  ab  signis  Hepatitidis  discrepantia 
in  Enteritide  sunt,  pyrexia  typhodes,  dolor 
abdominis  pungens,  urens,  et  circa  umbilicum 
torquens,  pressu  et  inspiratione  auctus,  non  ad 
i humerum  tendens.  Pulsus  parvus  exilis  et 
i debilis  ; magna  virium  prostratio,  et  interdum 
delirium.  Signa  etiam  gastritidi  propria,  sunt, 
pyrexia  typhodes,  dolor  pungens,  perpetuus 
in  regione  epigastrica,  et  post  pastum  et 
pressu  auctus ; pulsus  parvus,  durus,  et  fre- 
quens ; vomitus  gravis  ingesta  protinus  rejici- 
ens ; anxietas  maxima ; rubor  quinetiam  Ery- 

sipelatosus  in  faucibus.  His  caeterisque  sig- 
nis hi  morbi  satis  ab  Hepatitide  distinguuntur. 

\ Rheumatismus. — -Dolores  rheumatici  raro  in 
uno  et  eodem  loco  manent ; plerumque  autem 
hic  aut  illic  fluctuant,  et  cursum  musculorum 
sequuntur;  majorum  etiam  articulorum  regi- 
ones praecipue  adoriuntur,  et  corporis  flexione 
plurimum  exasperantur.  Praeterea  nec  respi- 
ratio difficilis,  neque  tussis  sicca,  neque  vomi- 
tus adest. 

Icterus  Calculosus. — In  Ictero  calculoso,  do- 
lor in  epigastrio  est  spasmodicus,  remittens, 
in  uno  tantum  loco,  et  ad  spinam,  non  ad  hu- 
merum, tendens  ; motu  et  post  pastum,  non 
autem  pressu,  auctus  ; truncum  etiam  corpo- 
ris antrorsum  inclinando  multum  levatus. 
Omnia  icteri  signa  porro  adsunt.  Pulsus  ra- 
ro supra  100.  Ubi  calculus  in  duodenum 
transit,  aut  syncope  aut  ad  syncopen  proclivi- 
tas, stimulo  subito  amoto,  saepe  supervenit. 

DE  CAUSIS  REMOTIS* 


Inter  omnes  medicos  recentiores  constat^ 
in  omnibus  regionibus  calidis,  iis  praesertim, 
ubi  calor  fervidus  et  diuturnus  cum  humidi- 
tate  conjungitur,  vel  illi  frigus  subito  succe- 
dit, hunc  morbum  multo  magis  quam  sub 
coelo  temperato  et  mitiori,  praevalere;  hoc 
fortasse  exhalationi  per  cutem  suppressae,  et 
secretioni  fellis  auctae  forsitan  acriori,  ex  co- 
I pia  sanguinis  majore  ad  viscera  interna,  cor- 
j pore  frigori  pbst  calorem  subito  ^objecto,  de- 
vecta, factae  tribuendum  est.  Hoc  malum  in 
India  Occidentali  et  Orientali  imprimis  gras- 
satur, et  pauci  quidem  ex  Europa  eo  profecti 
aliquamdiu  immunes  elfugiunt. 


Calor,  igitur,  praesertim  cum  humiditate 
conjunctus,  vel  cum  frigore  alternans,  inter 
causas  praecipuas  Hepatitidis  praedisponen- 
tes  locum  primum  habet. 


Objectio  corporis  diuturna  soli  ardenti,  si 

multis  auctoribus  fidem  adhibeamus,  potius 
causa  Hepatitidis  excitans  haberi  debet ; quia 
tali  ratione,  sanguis  velocitate  et  impetu  ma- 
jore circumagitur,  et  volumine  augetur,  ideo- 
que  inflammatio  Hepatis  vel  alius  cujusvis  vis- 
ceris inducitur.  Abusus  inconsultus  potuum 
vinosorum  vel  ardentium  in  regionibus  cunctis, 
at  in  calidis  prae  caeteris,  ob  eorum  stimulum 
validuni  effectusque  debilitantes  quos  in  cor- 
pore edunt,  causa  hujus  morbi  vel  praedispo- 
nens  vel  excitans  fieri  potest. 

Morbi  praegressi,  febres  praesertim  Remit- 
tentes, Intermittentes,  et  Biliosae ; omnes  deni- 
que morbi  qui  vel  secretionem  acrimoniamque 
bilis,  vel  impeturh  sanguinis  hepar  versus  ad- 
augent, inter  causas  numerari  possunt : mul- 
ti demum  auctores  inter  causas  Hepatitidis 
praedisponentes,  aetatem  provectam,  quosdam- 
que  status  vel  conditiones  insignes  aeris,  dia- 
thesinque  phlogisticam,  enumerarunt. 

DE  CAUSIS  EXCITANTIBUS. 

Hae  sunt  plurimae,  inter  quas  eas  causas 
primum  recensebo,  quae,  vi  sua  stimulante,  na- 
turaque acri,  volumen,  momentum,  vel  acri- 
moniam sanguinis  ad  jecur  partesque  vicinas 
demissi  intendunt ; hujusmodi  sunt ; magnus 
corporis  calor ; liquores  stimulantes  immodice 
sumpti ; acrimonia  bilis  nimia ; acria  in  ven^ 
triculo  vel  intestinis  ; morbi  praegressi,  veluti 
febres  Kemittentes  vel  Intermittentes  ; Pneu- 
monia ; Dysenteria  ; Cholera  ; secretiones 
suppressae ; pathemata  mentis  gravia  vel  su- 
bita, veluti  ira  vehemens  aut  metus ; irrita- 
menta mechanica,  qualia  sunt,  laesiones  exter- 
nae, ictus  vel  contusiones  regionis  jecinoris ; 
cranii  et  costarum  inferiorum  fracturae ; cal- 
culi in  ductibus  biliariis  haerentes  ; Concre- 
tiones solidae  in  Hepate  ipso ; frigus  corpori 
repente  admotum,  &c. 

Omnes  causae  supra  memoratae  acutam  je- 
cinoris inflammationem  vel  directe  vel  indi- 
recte excitare  observatae  sunt. 

PROGNOSIS. 

Fausta, — Praesagium  in  acuta  inflamma- 
tione Hepatis,  pariter  ac  caeterorum  viscerum, 
e lenitate  aut  vehementia  symptomatum  om- 
nino pendere  oportet.  Faustum  haberi  potest, 
quum  indicia  omnia,  remediis  idoneis  adhibi- 
tis, plane  mitescunt ; quum  pyrexia,  dolor  et 
tensio  paulatim  minuuntur ; cum  circa  diem 
tertium,  quintum,  vel  septimum,  diarrhoea  bi- 
liosa copi^  haud  parva  accedit ; quum  urina 
sedimentum  copiosum  deponit ; cum  diapho- 
resis  libera  fit,  et  per  corpus  universum  patet ; 
quum  alvus  secundum  naturam  redditur; 
quum  profluvium  copiosum  e vasis  haemor- 
rhoidalibus  fit,  et  demum  quum  aeger  indies 
validior  et  sanior  evadit. 

Si  haec,  vel  singula,  vel  plura  simul  juncta 
occurrant,  tuto,  quadam  certe  ex  parte,  faus- 
tam prognosin  edemus. 

Infausta. — Contra,  quum  pyrexia  et  dolor 
cum  magna  anxietate  augescunt ; cum  dolor 
remittens  est,  vel  ad  partem  unam  cohibetur ; 
quum  venter  pertinaciter  astrictus  est,  et  mul- 
tum tumet ; quum  singultus  fit  perpetuus  ; 
quum  partes  extremae  frigescunt,  calore  alia- 
rum corporis  partium  simul  aucto  ; quum  ri- 
gores cum  calore  alternant,  et  febris  hectica 
accedit ; denique  quum  omnia  symptomata 
alia  gradatim  ingravescunt,  mortem  cito  finem 
miseriis  aegroti  inevitabilem  posituram  esse 
praedicimus. 

RATIO  MEDENDI. 

Quoniam  Hepatitidi  Acutae  plurimae  tur- 
bationes, vel  mutationes  in  structura  jecinoris 
succedere  possunt ; et  quum  ista,  nisi  ad  ini- 
tium arceatur,  ad  suppurationem  velociter 
percurrere  proclivis  sit,  ad  remedia  efficacia  sta- 
tim  confugere,  maxime  interest  ; et  quoniam 
resolutio  finis  solus  felix  duci  queat,  ad  eam 
inducendam  medicus  summis  viribus  niti  debet  '. 

Detractio  Sanguinis, omnibus  exemplis, 
praesertim  gravioribus,  hujus  morbi,  ad  san- 
guinis detractionem  generalem,  utpote  quae 
sit  remedium  et  validum  et  efficax,  cui  porro 
maxime  confidamus,  sine  mora  confugiendum 
est.  Sanguis  cito  et  rivo  pleno  detrahi  debet, 
et  copia  majore  vel  minore,  pro  saevitia  symp- 
tomatum, et  viribus  et  aetate  aegrotantis  ; et 
hoc  remedium,  quoties  signa  morbi  indicant, 
repetere  licet.  Quando  aeger  ob  debilitatem 
sanguinis  detractionem  tolerare  nequit,  eun- 
dem topice  vel  per  hirudines  vel  per  cucurbi^ 
tulas  cruentas  admotas  abstrahere  proderit. 
In  exemplis  tamen  mitioribus  hoc  remedium 
aliquando  praetermitti  potest,  et  purgantia 
plus  minus  adhibita,  cum  diaeta  parca  et  re- 
frigerante, ad  signa  inflammatoria  tollenda, 
" vel  saltem  plurimum  sublevanda,  sufficere  in- 
venientur. 

Epispastica. — Vesicatoria  regioni  Hepatis  ap- 
posita multum  laudata  sunt ; non  autem  nisi 
postquam  indicia  aliquantum  sanguinis  mis- 
sione levata  fuerint,  usurpari  debent ; citius 

enim  usurpata  irritationem  generalem  verisi- 
I militer  augebunt,  et  affectionem  localem  po- 
; tius  ciebunt  quam  sedabunt.  In  iis  exemplis, 
j ubi  idiosyncrasis  vel  causa  alia  quaevis  usum 
1 meloes  vesicatorii  prohibet,  Tartras  Antimonii 
l cum  beneficio  usurpatur.  Fonticuli  quoque 
i et  setacea  a multis  medicis  laudata  sunt. 

1 Purgantia, — Haec  in  sanatione  morbi  de 

i quo  agitur  apprime  utilia,  et  profecto  necessa- 
ria sunt.  Varia  laudata  fuere,  at  plerumque 
sales  neutri,  Jalapa,  et  Submurias  Hydrargyri 
maxime  in  honore  habentur.  In  India  Orien- 
tali et  Occidentali  Submurias  Hydrargyri  ob 
I ejus  effectum  in  jecur  specificum  creditum, 
j valde  aestimatur  ; multi  quidem  medici  in  his 
I regionibus  ei  fere  soli  confidunt.  In  Eritan- 
j nia,  tamen,  purgantia  mitiora  veluti  sales 
medii,  haustus  salini  cum  Senna,  Phosphas 
Sodae  et  similia  saepius  et  plerumque  cum  be- 
neficio majore  exhibentur.  Purgantia  drasti- 
1 ca  resinosa,  potius  ventriculum,  canalem  que 
intestinorum  irritant,  ideoque  fortasse  non 
tam  bona  invenientur. 

Si  Diarrhoea  inter  morbi  decursum  accidit, 
fere  nefas  est  eam  compescere,  vel  astringen- 
tia valida,  nisi  plane  et  prorsus  necessaria,  ex- 
hibere, quoniam  alvi  conditio  laxa  plerumque 
optabilis  est. 

Diaphof^etica. — Quoniam  cutem  saepe  prae- 
ter solitum  aridam  et  siccam  et  calidam  inve- 
nimus, diaphoretica  et  sudorifica  ad  sanationem 
haud  parum  conferre  colligendum  est.  Ad 
diaphoresin  eliciendam  parvas  quantitates  An- 
timonii  Tartarizati  adeo  ut  nauseam  inducant, 
exhibeamus.  A vomitu  cavere  necesse  est,  in 
iis  exemplis  praesertim,  ubi  inflammatio  super- 
ficiem jecoris  convexam  obtinet,  ut  concus- 
sionem omnem  vehementem  hoc  inter  et  dia- 
phragma evitemus. 

Pediluvium  quoque  prodest  cum  usu  libero 
liquorum  mitium,  diluentium,  et  refrigeran- 
tium, quos  vel  mucilaginosos,  vel  farinaceos,  vel 
subacidos,  ad  aegri  libitum  praescribere  licet. 
Balneum  calidum  et  nuperius  balneum  acidi 
Nitro-muriatici  magnam  famam  adeptum  est ; 

I hoc  autem  fortasse  in  forma  hujus  morbi  ve- 

! tusta  imprimis  adjuvat.  Fomentationes  lateri 

I affecto  admotae  ad  inflammationem  levandam 

I conferunt.  Exhibitio  interna  acidi  Nitrici 

! diluti,  aut  per  se,  aut  cum  acido  Muriatico 

j conjuncti,  iiomiunquam  effectus  optimos  prae- 

I stitit ; at  saepius  et  fortasse  efficacius  in  He- 

i patitide  Chronica  usurpatur. 

i 

Ubi  tumefactio  evidens  est,  et  tensio  magna 
j regionis  Epigastricae,  cataplasmata  emollientia 

I aliquando  haud  parum  levaminis  afferent. 

Regimen  antiphlogisticum  item  per  morbi 
decursum  strenue  praecipere  oportet,  praeser- 
tim cum  febris  indicia  urgent,  et  finem  morbi 
j per  suppurationem  minantur. 

1 

j Symptomatis  inflammatoriis  vel  per  ratio- 
I nem  medendi  supra  laudatam  vel  per  aliquam 
crisin  naturalem  superatis,  parum  restat,  in 
quo  medicis  elaborandum  est,  nisi  ut  convales- 
centem a causis  morbi  excitantibus  incolumem 
j praestent,  quae  multo  magis  metuendae  sunt, 

dum  pars  effectibus  morbi  recentis  adhuc  irri- 
tabilis perstat.  In  iis  autem  convalescentibus, 
•quibus  debilitas  maxima  accedit,  saepe  necesse 
erit  ad  rationem  tonicam  confugere ; et  vinum, 
diaetamque  pro  ventriculi  conditione  plenissi- 
mam, cum  Cinchona  et  amaris  adhibere. 

Si  tamen  hi  conatus  nihil  valent,  morbusque 
ad  suppurationem  percurrit,  absorptionem 
puris  omni  modo  promovere  oportebit,  per 
emetica,  et  usum  Hydrargyri  donec  Ptyalis- 
mus excitetur,  etiam  per  ulcera  sedi  abcessus 
(quatenus  cognosci  potest)  quam  proxime  arte 
facta,  aut  moxa,  aut  ferro  candente  admoto. 
Huic  curationi  tamen  non  semper  confidere 
fas  est  ; si  autem  quovis  casu  felici  aliquam 
fluctuationem,  vel  sedem  abscessus  veram  de- 
texerimus, tum  tumor  punctura  aperiatur  et 
pus  eliminetur. 

Denique  in  quibusdam  exemplis,  etsi  sum- 
ma peritia  et  animi  attentio  curationi  adbibi- 
tae fuerint,  indicia  acuta  solummodo  superare 
valemus,  et  morbus  in  formam  Chronicam  abit. 

Quoniam  non  mihi  in  animum  venit  hanc  par- 
tem argumenti  accurate  indagare,  tantum  me- 
morabo, remedia  in  Hepatitide  Chronica  effi- 
cacissima  doses  esse  Hydrargyri  parvas  et  re- 
petitas, adeo  ut  os  modice  affectum  per  tempus 
idoneum  teneatur  ; Epispastica  ; usum  balnei 
et  aquae  de  Cheltenham  ; exhalationem  per 
cutem  promovere  rationibus  mitioribus,  veluti, 
corporis  exercitatione,-  pannisque  laneis  cuti 
proxime  admotis,  &c.  ; alvum  semper  facilem 
tenere  ; diaetemque  attenuantem,  nutrientem, 
et  facile  concoctam  usurpare.  Porro  annotare 
liceat,  coeli  mutationem  vitaeque  genus  par- 
cum et  temperatum  interdum  ad  hunc  mor- 
bum sanandum  suffecisse,  postquam  medicina 
nihil  omnino  valuerit. 


FINIS. 

